Predkladacia správa

Finančné memorandum (FM) Osobitného programu 2002 na podporu vyradenia jadrovej elektrárne Jaslovské Bohunice V1 z prevádzky a následných opatrení v odvetví energetiky na Slovensku je súčasťou aktivít predvstupovej pomoci poskytovanej Slovenskej republike zo strany Európskej únie a na rokovanie vlády sa predkladá na základe uznesenia vlády Slovenskej republiky č. 600/2000 zo dňa 9. augusta 2000.
Finančná podpora Európskej komisie (EK) v rámci Osobitného programu 2002 na podporu vyradenia jadrovej elektrárne(JE) Jaslovské Bohunice V1 z prevádzky a následných opatrení v odvetví energetiky na Slovensku je 10 MEUR(0,41 mld. Sk pri kurze 41 SKK/1 Euro). Okrem predmetného finančného memoranda podpísala Slovenská republika a Európska komisia na rovnaký účel finančné memorandum SR9922 vo výške 10 MEUR, SR0014 vo výške 20 MEUR a SR0112 vo výške 25 MEUR. Celkový príspevok vrátane tohto je teda 65 MEUR z celkového zamýšľaného príspevku pre Slovenska vo výške 150 miliónov eur na obdobie do roku 2006.
Cieľom tohto programu je prispieť do „Medzinárodného fondu podpory vyradenia JE Jaslovské Bohunice z prevádzky (ďalej fond BIDSF- Bohunice International Decommissioning Support Fund). Cieľom fondu BIDSF je financovať alebo spolufinancovať prostredníctvom špeciálnych grantov dve hlavné oblasti: (I) činnosti pri vyradení z prevádzky v súvislosti s reaktormi 1 a 2 JE V1 Jaslovské Bohunice a (II) opatrenia vyplývajúce z prijatého rozhodnutia odstaviť a vyradiť z prevádzky vyššie uvedené reaktory, ktoré by napomohli nevyhnutnú reštrukturalizáciu, vylepšenie a modernizáciu v odboroch výroby, prenosu a distribúcie elektrickej energie a tiež zvýšenie efektívnosti využitia energie. Podpora bude zaistená prostredníctvom zabezpečenia tovarov, prác a služieb.
Fond BIDFS začal svoju činnosť prvým stretnutím Združenia prispievateľov 16. novembra 2001. Pri tejto príležitosti podpísala Európska banka pre obnovu a rozvoj (ďalej EBOR)  so Slovenskou republikou Grantovú rámcovú dohodu, ktorá sa stala platnou a právne záväznou ako medzinárodná zmluva v septembri 2002, po uskutočnení nutných procedúr nasledujúcich po schválení zákona o medzinárodnej pomoci a spolupráci pri správe daní a o zmene a doplnení zákona č.366/1999 o daniach z príjmov v znení neskorších predpisov Národnou Radou SR v júni 2002. Fondy alokované na podporu aktivít na Slovensku v rámci tohto projektu budú Slovensku k dispozícii prostredníctvom predmetného fondu BIDSF, ktorý je riadený EBOR v rámci ich pravidiel. Európska komisia transferuje fondy priamo EBOR, pričom záverečné rozhodnutia ako aj výber projektov bude vykonávaný Združením prispievateľov do fondu BIDSF, ktorých je v súčasnosti sedem. 
Slovenské orgány vypracovali postupnosť projektov na predčasné odstavenie a vyradenie jadrovej elektrárne Jaslovské Bohunice V1 z prevádzky. Tieto návrhy projektov sú členené na štyri kategórie a to príprava na definitívne odstavenie, dokumentácia vyradenia z prevádzky, riadenie odpadového hospodárstva a opatrenia v odvetví energetiky. V tejto etape ešte jednotlivé projekty nie sú dostatočne vyspelé na to, aby prispievatelia mohli prijímať rozhodnutia o poskytnutí grantov. Takéto rozhodnutia by sa mali prijať v priebehu roka 2003.
„Kontraktácia“ príspevku z Európskej komisie do fondu BIDFS musí byť ukončená do 30.11.2004. V tejto súvislosti dokumenty Európskej komisie o príspevkoch adresované správcovi Fondu reprezentujú kontraktačnú listinu s právnou silou. Všetky platby Európskej komisie do fondu BIDFS musia byť vykonané do 30. novembra 2005. Platby z fondu BIDSF možno uskutočňovať počas celej doby existencie fondu BIDFS.
Predkladaný materiál je prekladom návrhu predmetného finančného memoranda. V prílohe je anglická verzia dokumentu, ktorej znenie je záväzné.